1 Samuel 12 – om na God te luister is die essensie van die geestelike lewe – Bybelskool
Written by Chris van Wyk on Nov 3, 2009 . Posted in Samuel.
Samuel se seuns het eintlik net so droog gemaak soos Eli s'n. Die verskil was dat Samuel steeds leierskap aan die dag gelê het, en Eli nie. Ironies egter dat sterk profetiese leierskap nie die volk tevrede stel nie en dat hulle kies vir 'n oorerflike koningskap sisteem ten spyte van die gebreke van Eli en Samuel se kinders.
Samuel se integriteit staan egter soos 'n paal bo water uit. Let ook op hoe hy aan die Here deurgaans die eer gee: "Die Here deur wie Moses en Aäron gemaak is wat hulle was." En hy onderrig die volk dat selfs in 'n monargie moet volk en koning na die Here se stem luister en aan Hom gehoorsaam wees. Dit is die essensie van die geestelike lewe.
Soos 'n Elia later, vra Samuel dat die Here donderslae en reën gee, wat ontsag by die volk vir die Here ontlok. Let ook op hoe Samuel hulle onderrig dat die afgode niks is nie, soos alreeds met die storie van die ark en Dagon bewys is. Hulle hoef op geen manier gevrees te word nie.